****

**รพ.สงฆ์ จัดประชุมวิชาการ “นวัตกรรมนำสุขภาวะพระสงฆ์ไทยสู่ความยั่งยืน”**

โรงพยาบาลสงฆ์จัดประชุมวิชาการประจำปี 2568 ภายใต้หัวข้อ “นวัตกรรมนำสุขภาวะพระสงฆ์ไทยสู่ความยั่งยืน” เพื่อเผยแพร่องค์ความรู้การอุปัฏฐากพระสงฆ์สามเณรอาพาธที่เอื้อต่อพระธรรมวินัย พร้อมแลกเปลี่ยนเรียนรู้และประสบการณ์ทางวิชาการร่วมกับโรงพยาบาลเครือข่าย ระหว่างวันที่ 29 – 30 พฤษภาคมนี้ ที่โรงพยาบาลสงฆ์

**นายแพทย์ธนินทร์ เวชชาภินันท์ รองอธิบดีกรมการแพทย์** กล่าวว่า โรงพยาบาลสงฆ์เป็นหน่วยงาน ในสังกัดกรมการแพทย์ และเป็นโรงพยาบาลแห่งเดียวที่ให้บริการตรวจดูแล บำบัดรักษา ส่งเสริม ฟื้นฟูสุขภาพพระสงฆ์สามเณรอาพาธซึ่งเป็นเสมือน “สถาบันสุขภาพสงฆ์แห่งชาติ” โดยเริ่มเปิดดำเนินการอย่างเป็นทางการ เมื่อวันที่ 21 กุมภาพันธ์ พุทธศักราช 2494 จวบจนถึงปัจจุบันเป็นเวลากว่า 74 ปี สืบเนื่องด้วยพระสงฆ์สามเณร มีบทบาทสำคัญในการสืบทอดพระพุทธศาสนาในหลายด้าน อีกทั้งยังเป็นศูนย์รวมจิตใจของชุมชน เพื่อให้พระสงฆ์สามเณรมีคุณภาพชีวิตที่ดี ก็เท่ากับเป็นการส่งเสริมบทบาทพระสงฆ์สามเณรในการธำรงรักษาพระพุทธศาสนา ให้ยั่งยืนสืบไป และเพื่อเป็นการพัฒนาต่อยอดการดูแลสุขภาพพระสงฆ์สามเณรทั้งด้านการแพทย์และสาธารณสุข โรงพยาบาลสงฆ์จึงจัดประชุมวิชาการ ประจำปี 2568 ภายใต้หัวข้อ “นวัตกรรมนำสุขภาวะพระสงฆ์ไทยสู่ความยั่งยืน” ดังกล่าวขึ้น

**นายแพทย์อภิชัย สิรกุลจิรา ผู้อำนวยการโรงพยาบาลสงฆ์** กล่าวว่า โรงพยาบาลสงฆ์ให้บริการด้านสุขภาพแก่พระสงฆ์สามเณรอาพาธมาเป็นเวลานานกว่า 74 ปี เพื่อให้พระสงฆ์สามเณรได้รับการบริการรักษาได้อย่างทั่วถึงและถูกต้องตามหลักพระธรรมวินัย อีกทั้ง ยังเป็นต้นแบบให้กับโรงพยาบาลที่ให้บริการอุปัฏฐากพระสงฆ์สามเณร ทั้งภาครัฐและเอกชน โดยยึดพระสงฆ์เป็นศูนย์กลาง นอกจากนี้ ยังคงให้ความสำคัญกับบุคลากรเพื่อเพิ่มศักยภาพ ของตนเองทั้งทางด้านการแพทย์ สาธารณสุข รวมถึงงานวิชาการ และองค์ความรู้อื่นๆ จึงได้จัดการประชุมวิชาการ นี้ขึ้น เพื่อเป็นการเปิดโอกาสให้ได้เผยแพร่องค์ความรู้การอุปัฏฐากพระสงฆ์สามเณรโดยมีการแลกเปลี่ยนเรียนรู้ ประสบการณ์ทางวิชาการร่วมกับบุคลากรในโรงพยาบาลภาคีเครือข่าย ซึ่งมีเรื่องที่น่าสนใจ อาทิ “การอุปัฏฐากพระสงฆ์อาพาธที่เอื้อต่อพระธรรมวินัย”, “กุฏิชีวาภิบาลต้นแบบและยั่งยืน”, “นวัตกรรมทางการแพทย์และ เภสัชกรรม”, “การจัดบริการทางการแพทย์ในดินแดนพุทธภูมิ”, “การตรวจสุขภาพพระสงฆ์”, “จากผู้ป่วยสู่ ผู้อุปัฏฐาก” เป็นต้น ซึ่งคาดว่าจะมีผู้สนใจเข้าร่วมประชุมทั้ง On Site และ Online ประมาณ 300 คน ทั้งจากโรงพยาบาลเครือข่าย โรงพยาบาลในสังกัดกรมการแพทย์ บุคลากรโรงพยาบาลสงฆ์ และประชาชนผู้สนใจทั่วไป โดยกำหนดจัดขึ้นระหว่างวันที่ 29 – 30 พฤษภาคม 2568 ณ ห้องประชุมสลากกินแบ่งรัฐบาล ชั้น 9 ตึกกัลยาณิวัฒนา โรงพยาบาลสงฆ์ จึงขอเชิญชวนผู้สนใจเข้าร่วมประชุมวิชาการตามวัน เวลาและสถานที่ดังกล่าว หรือสอบถามรายละเอียดได้ที่ กลุ่มงานวิจัย ถ่ายทอดและสนับสนุนวิชาการ โรงพยาบาลสงฆ์ โทร 0 2640 9537 ต่อ 5433